मेरा भ्रा, कोल्या, बडले दे निक्के सारे तारे आला लेखा चुप्पा-चपी बिना किश कूए दे, अक्खीं दा ओझल होई गेआ। ओ, नानी, ते आंऊं, बाह्‌र छज्जे दे हेठ, जित्थें लकड़ियें दा ढेर पेदा हुंदा, ओदे उप्पर गै सोंदे से। लकड़ियें उस ढेरा उप्पर पुरानियां लीरां ते खिंद-खंदोलू रेड़े दे हुंदे। कोल गै लकड़ी जालीदर कंद ही जेदे पिच्छें मालक-मकाना दा कुकड़ी-खाना सा। आल दियां मारी दियां, रज्जी-पुज्जी दियां कुकड़ियां ‘कुड़-कुड़’ करदियां रौंह्‌दियां ते उन्दे फंगें दी ‘फड़-फड़’ अस हर संझां सुनदे ते बडलै, सनैह्‌री कुकड़ा कन्न-बेदू बांग असें गी नींद्रा दा ठुआली छोड़दी।